അസമിലെ പോലീസ് വെടിവെപ്പ് ആസൂത്രിതം അസമിലെ ബി ജെ പി സര്ക്കാര് നടത്തി വരുന്ന ന്യൂനപക്ഷ വേട്ടയുടെ ഭാഗമാണ് രണ്ട് പേരുടെ മരണത്തിനും ഒട്ടേറെ പേര്ക്കു പരുക്കേല്ക്കാനും ഇടയാക്കിയ വ്യാഴാഴ്ചത്തെ പോലീസ് വെടിവെപ്പ്. ദാരംഗ് ജില്ലയിലെ ധോല്പൂര് ഗ്രാമീണ മേഖലയില്, ഭൂമി കൈയേറ്റം ആരോപിച്ചാണ് പതിറ്റാണ്ടുകളായി മണ്ണില് പണിയെടുക്കുന്ന കര്ഷകരെ കുടിയൊഴിപ്പിക്കാന് പോലീസ് എത്തിയതും വെടിയുതിര്ത്തതും. സദ്ദാം ഹുസൈന് എന്ന യുവാവും ശേഖ് ഫരീദ് എന്ന 12 വയസ്സുകാരനുമാണ് വെടിയേറ്റു മരിച്ചത്. നിരവധി പേര്ക്ക് പരുക്കല്ക്കുകയും ചെയ്തു. സിപാജാറിലെ നാല് ആരാധനാലയങ്ങളും പോലീസ് തകര്ത്തു. ആധാര് കാര്ഡ് വാങ്ങാനായി പോസ്റ്റ് ഓഫീസില് പോയി വീട്ടിലേക്ക് മടങ്ങവേയാണ് ശേഖ് ഫാരീദിന് വെടിയേറ്റത്. കുടിയൊഴിപ്പിക്കല് വിരുദ്ധ പ്രതിഷേധവുമായി ഒരു ബന്ധവുമുണ്ടായിരുന്നില്ല ഈ കുട്ടിക്ക്. ശേഖ് ഫരീദിന്റെ നെഞ്ചിന്റെ വലതു ഭാഗത്താണ് വെടിയുണ്ട തുളച്ചുകയറിയത്. ബംഗാളി സംസാരിക്കുന്ന മുസ്ലിംകളാണ് ധോല്പൂരിലെ 800ഓളം കുടുംബങ്ങളില് ഏറെയും. വര്ഗീയമായി തയ്യാറാക്കിയ പദ്ധതി പ്രകാരമാണ് പോലീസ് കുടിയൊഴിപ്പിക്കാനെത്തിയത്. സംസ്ഥാനത്തെ ബി ജെ പി ഭരണകൂടത്തിന്റെ ഒത്താശയോടെയുള്ള ആസൂത്രിത നീക്കമായിരുന്നു ഇത.് സംസ്ഥാനത്തെ അനധികൃത കൈയേറ്റങ്ങള് ഒഴിപ്പിക്കുമെന്ന് ജൂണ് ഏഴിന് സ്ഥലം സന്ദര്ശിച്ച മുഖ്യമന്ത്രി ഹിമന്ത ബിശ്വ ശര്മ പറഞ്ഞിരുന്നു. ഇതേ തുടര്ന്നാണ് പോലീസ് ഒഴിപ്പിക്കല് നടപടികള് ആരംഭിച്ചത്. മുഖ്യമന്ത്രിയുടെ സഹോദരന് സുശാന്ത ബിശ്വ ശര്മയാണ് വെടിവെപ്പ് നടന്ന ധാരാംഗ് ജില്ലയുടെ പോലീസ് സൂപ്രണ്ടെന്നതും ശ്രദ്ധേയമാണ്. കുടിയൊഴിപ്പിക്കപ്പെടുന്നവരുടെ പുനരധിവാസത്തിനോ ജീവിതസുരക്ഷക്കോ മാര്ഗങ്ങളൊന്നും മുന്നോട്ടു വെക്കാതെ, ഏകപക്ഷീയമായി മുസ്ലിം കുടുംബങ്ങളെ തിരഞ്ഞുപിടിച്ചു കുടിയിറക്കിയതാണ് എതിര്പ്പിനു വഴി സൃഷ്ടിച്ചത്. സമാധാനപരമായാണ് ഗ്രാമവാസികള് പോലീസ് നീക്കത്തിനെതിരെ പ്രതിഷേധിച്ചത്. എന്നിട്ടും യാതൊരു പ്രകോപനവുമില്ലാതെ പോലീസ് ലാത്തി പ്രയോഗം നടത്തിയപ്പോള് പ്രതിഷേധക്കാര് കല്ലേറ് നടത്തി. ഇതോടെ പോലീസ് വെടിയുതിര്ക്കുകയായിരുന്നു. ഇതുകൊണ്ടും അവസാനിപ്പിക്കാതെ കുടിയൊഴിപ്പിക്കല് ചിത്രീകരിക്കാന് ജില്ലാ ഭരണാധികാരികള് നിയോഗിച്ച ബിജോയ് ശങ്കര് ബാനിയ എന്ന ഫോട്ടോഗ്രാഫര് വെടിയേറ്റു കിടക്കുന്നയാളുടെ നെഞ്ചില് ആഞ്ഞു ചവിട്ടുകയും ചെയ്തു. ഇതിന്റെ വീഡിയോ പുറത്തുവന്നിട്ടുണ്ട്. പോലീസ് നോക്കി നില്ക്കെയായിരുന്നു ഈ കൊടുംക്രൂരത. സംഭവം വന് വിവാദമായതിനെ തുടര്ന്ന് പോലീസ് ഇയാള്ക്കെതിരെ കേസ് രജിസ്റ്റര് ചെയ്തിട്ടുണ്ട്. കടുത്ത സംഘ്പരിവാര് അനുഭാവിയാണ് ബിജോയ് ശങ്കറെന്നു മാധ്യമങ്ങള് റിപ്പോര്ട്ട് ചെയ്യുന്നു. മൂന്ന് മാസത്തിനിടെ അസം ഭരണകൂടം നടത്തുന്ന രണ്ടാമത്തെ കുടിയൊഴിപ്പിക്കലാണിത്. ജൂണില് 50 കുടുംബങ്ങളെ ഒഴിപ്പിച്ചിരുന്നു. ഇതിന് നേതൃത്വം നല്കിയ ഉദ്യോഗസ്ഥരെ മുഖ്യമന്ത്രി ഹിമന്ത ബിശ്വ ശര്മ അഭിനന്ദിക്കുകയുമുണ്ടായി. എണ്ണൂറോളം കുടുംബങ്ങളിലായി രണ്ടായിരത്തോളം പേരെയാണ് കഴിഞ്ഞ ദിവസം കുടിയൊഴിപ്പിച്ചത്. കുടിയൊഴിപ്പിക്കപ്പെട്ട കുടുംബങ്ങള് മഴയില് നിന്ന് രക്ഷനേടാന് താത്കാലിക കൂരകളില് അഭയം തേടിയിരിക്കയാണ്. കുടിയേറ്റ പ്രശ്നത്തെ ചൊല്ലി നേരത്തെ കടുത്ത അസ്വസ്ഥ ബാധിത പ്രദേശമായിരുന്ന അസം 1985ല് അന്നത്തെ രാജീവ് ഗാന്ധിയുടെ ഭരണ കാലത്ത് ഒപ്പിട്ട അസം കരാറിലൂടെയാണ് സമാധാനാന്തരീക്ഷത്തിലേക്കും സ്വാഭാവിക ജനാധിപത്യ പ്രക്രിയയിലേക്കും മടങ്ങിയത്. കുടിയേറ്റക്കാര്ക്കെതിരെ തദ്ദേശവാസികളുടെ പ്രക്ഷോഭമായിരുന്നു ഏറ്റവും വലിയ വടക്കുകിഴക്കന് സംസ്ഥാനമായ അസമില് അന്ന് പ്രശ്നം സൃഷ്ടിച്ചത്. ഇന്നത്തെ അസം ഗണപരിഷത്ത് എ ജി പി നേതാവ് പ്രഫുല്ലകുമാര് മൊഹന്തയുടെ നേതൃത്വത്തില് ആള് അസം സ്റ്റുഡന്റ്സ് യൂനിയനാണ് 1979ല് തുടങ്ങി 1985ല് അവസാനിച്ച കുടിയേറ്റവിരുദ്ധ പ്രക്ഷോഭത്തിന് നേതൃത്വം നല്കിയിരുന്നത്. 1971 മാര്ച്ച് 24 അര്ധരാത്രിക്കു മുമ്ബ് അസമില് കുടിയേറി പാര്ത്തവര്ക്ക് മാത്രമേ പൗരത്വം നല്കുകയുള്ളുവെന്ന സര്ക്കാറിന്റെ ഉറപ്പിന്മേലാണ് അന്ന് പ്രക്ഷോഭം കെട്ടടങ്ങിയത്. പൗരത്വത്തിന് അപേക്ഷിക്കണമെങ്കില് അപേക്ഷ നല്കുന്നതിന് തൊട്ടുമുമ്ബുള്ള 12 മാസം തുടര്ച്ചയായി അസമില് താമസിച്ചിരിക്കുകയും വേണം. 1971 മാര്ച്ച് 25 മുതല് അസമിലെത്തിയവരെ കണ്ടെത്തി പുറത്താക്കാനും ധാരണയായി. ബംഗാളി സംസാരിക്കുന്ന ഹിന്ദുക്കളും മുസ്്ലിംകളും വലിയതോതില് കുടിയേറുന്നുവെന്ന ആരോപണമായിരുന്നു അന്നു പ്രക്ഷോഭക്കാര് ഉയര്ത്തിയിരുന്നത്. അതിക്രൂരമായിരുന്നു ഈ പ്രതിഷേധക്കാരുടെ ചെയ്തികളെങ്കിലും അഭയാര്ഥികളെ മതത്തിന്റെ പേരില് വേര്തിരിച്ചു കണ്ടിരുന്നില്ല അവര്. കരാറിനെ തുടര്ന്ന് സമാധാനാന്തരീക്ഷം കൈവന്നിരുന്ന സംസ്ഥാനത്ത് വീണ്ടും പ്രശ്നങ്ങള് സൃഷ്ടിച്ചു കൊണ്ടിരിക്കുന്നത്, മതത്തിന്റെ പേരില് അഭയാര്ഥികളെ വേര്തിരിക്കുന്ന മോദി സര്ക്കാറിന്റെ പൗരത്വ നിയമ ഭേദഗതി നിയമമാണ്. അയല് സംസ്ഥാനങ്ങളായ ബംഗ്ലാദേശില് നിന്നും അഫ്ഗാനിസ്ഥാനില് നിന്നും പാക്കിസ്ഥാനില് നിന്നുമുള്ള ഹിന്ദുക്കള്, സിഖുകാര്, ബുദ്ധ ജൈനര്, പാഴ്സികള്, ക്രിസ്ത്യാനികള് എന്നിവര്ക്ക് ഇന്ത്യന് പൗരത്വം നല്കാന് സര്ക്കാറിന് അധികാരം നല്കുന്നതാണ് സി എ എ. 12 വര്ഷമെങ്കിലും അസമില് താമസിച്ചിരിക്കണമെന്ന അസം കരാറിലെ നിബന്ധനയില് വെള്ളം ചേര്ത്ത് ആറ് വര്ഷം താമസിച്ചാല് മതിയെന്നാക്കി. മറ്റുള്ള മതക്കാരേക്കാളുപരി അയല് രാജ്യങ്ങളില് നിന്നുള്ള പ്രത്യേകിച്ചും ബംഗ്ലാദേശില് നിന്നുള്ള ഹിന്ദുക്കള്ക്ക് പൗരത്വം നല്കുകയാണ് ഇതിലൂടെ ബി ജെ പി ഭരണകൂടം ലക്ഷ്യമാക്കുന്നത്. ഇസ്റാഈല് ജൂതരെ സ്വന്തം നാട്ടിലേക്ക് ആകര്ഷിക്കുന്നതിനു സ്വീകരിച്ച നീക്കത്തിനു സമാനമാണിത്. ഇന്ത്യ ഹിന്ദുത്വ രാഷ്ട്രമാക്കാനുള്ള നീക്കത്തിന്റെ ഭാഗമാണ് ഈ നടപടി. പൗരത്വഭേദഗതി നിയമം അനുസരിച്ചില്ലെങ്കില് ഇതാണുണ്ടാവുക എന്ന മുന്നറിയിപ്പ് കൂടിയാണ് പോലീസ് വേട്ടയിലൂടെ ബി ജെ പി ഭരണകൂടം അസമിലെയും രാജ്യത്തെ തന്നെയും മതന്യൂനപക്ഷങ്ങള്ക്ക് കാണിച്ചു കൊടുക്കുന്നത്. കേന്ദ്ര മന്ത്രിയുടെ മകനെ അറസ്റ്റ് ആവശ്യപ്പെട്ട് സിദ്ധുവിന്റെ നിരാഹാര സമരം ദൈവത്തിന്റെ പോരാളികള്ക്ക് തോറ്റു തുടങ്ങാന് ഇനി മത്സരമില്ല മുംബൈ പ്ലേ ഓഫ് കാണാതെ പുറത്ത് കാലുവാരിയവര്ക്കെതിരെ നടപടിക്കൊരുങ്ങി കോണ്ഗ്രസ് ചരിത്രത്തില് ആദ്യമായി 97 പേര്ക്കെതിരെ നോട്ടീസ് തിരഞ്ഞെടുപ്പ് പരാജയത്തില് കൊല്ലം സി പി എമ്മില് നടപടി അടുത്ത അഞ്ച് ദിവസം കേരളത്തില് കനത്ത മഴക്ക് സാധ്യത ജാഗ്രതാ നിര്ദ്ദേശം പ്രതിഷേധം ശക്തമാക്കാന് കര്ഷകര് റെയില് ഉപരോധത്തിന് അടക്കം ആഹ്വാനം